《弃妇吟》
清代·魏锡曾

女子惮远适，临别常依依。忆昔妾来此，掩泪牵母衣。

朝别父与母，夕见姑与舅。区区一寸心，生死为君妇。

采桑起执筐，洗手归作羹。三岁靡室劳，归宁且未遑。

归宁且未遑，嗣君适远道。晨昏贱妾侍，颇谓妇窈窕。

吁嗟泰山阿，长松萦女萝。吁嗟彼何人，中乃施斧柯。

东家有贤女，鸳鸯新结侣。人生实有命，伤余何妒女。

木落无还枝，妇弃无还期。但祝舅姑寿，妾请从此辞。

念君隔两地，思君落双泪。妾去君心伤，愿君遣情累。

褰裳登长途，回首见小姑。小姑哽不语，无力回嫂车。

作者简介：（?—1881）清浙江仁和人，字稼孙。贡生。官福建盐大使。嗜金石拓本，节衣缩食，购墨本甚富。在官事简，常以笔砚为事。有《绩语堂碑录》、《绩语堂诗文集》、《书学绪闻》。